Grete Schødts (S), 2002-11-18:
Som udgangspunkt er Socialdemokratiet enig i intentionerne om at støtte de økonomisk svagest stillede ældre.
Initiativet i det her lovforslag har sendt et signal ud til landets mange tusinde pensionister.
Pensionisterne kan se frem til en julegave, som de har ønsket sig i mange år.
Det er et supplerende engangsbeløb, en gavecheck på 5.000 kr., som så udbetales en gang i februar måned næste år.
Ja, skattevæsnet skal lige have de 2.000 kr.
Der er mange pensionister, enlige som ægtepar, der har arbejdet, siden de var 14 år, og har haft et langt arbejdsliv på over 50 år, som har været så heldige at optjene ATP.
De er ikke økonomisk dårligt stillet ifølge det her initiativ.
De skal ingen gavecheck have.
Der er store forventninger blandt pensionisterne ude i samfundet, men hvor er der dog mange, der bliver utrolig skuffede.
Svaret findes i loven.
Nej, det er hun ikke.
Vil ministeren give et bud på, hvem man præcis kan definere som økonomisk dårligt stillet?
I Socialdemokratiet er vi ret optagede af at se hele pensionsområdet efter.
Pensionstillægget er indtægtsafhængigt og bør derfor være en skrue, man drejer på, hvis vi politisk mener noget med at give de økonomisk dårligt stillede et permanent løft.
Det vil vi gerne bidrage til.
Som det også står i lovforslaget: Nu sættes der et analysearbejde i gang, og så ser vi på, hvem er de stærke, og hvem er de svage økonomisk.
Vi er også parate til at bidrage med et ændringsforslag, der ligger i tråd med begrebet helbredstillæg, som vi lige har behandlet.
Det er en begrænset kreds af pensionister, der har søgt og fået tilkendt helbredstillæg, som efter vores opfattelse er meget mere retfærdigt i en fordelingsnøgle for, hvem der skal modtage det her engangsbeløb.
Vi er ikke enige i den fordelingsmodel, lovforslaget lægger op til, nemlig at bruge 422 mio. på 122.000 pensionister, der modtager folkepensionens grundbeløb og fuldt pensionstillæg, i den tro eller den overbevisning, at så har vi løst dét problem.
Politisk ønsker vi at løse de virkelig påtrængende opgaver, f.eks. mere samværstid mellem hjemmehjælperen og den ensomme ældre, noget, som vi i øvrigt stiller ændringsforslag om i forbindelse med finansloven.
Se, hvordan kommunerne i øjeblikket skærer ned på hjemmehjælpen, og taberne i en stram økonomisk tid er de ældre, og det kunne meget nemt være de samme pensionister, som må nøjes med en check.
Vi er overbeviste om, at hvis pensionisterne havde frit valg mellem en ekstra times hjemmehjælp eller en gavecheck, så valgte de samværstiden.
Vi ønsker under udvalgsarbejdet at se kritisk på svarene på de spørgsmål, vi har stillet, før vi giver en julegave, som måske er en udsalgsvare, der ikke kan byttes.
Men lad mig slå fast, at for os er dette et signal til en mere retfærdig fordeling til dem, der trænger mest, der i bund og grund er det bærende fundament i den socialdemokratiske politik.
Og med disse ord oversender vi forslaget til anden behandling.
Man kan købe sig til meget, hvis man har penge.
Her snakker vi om de økonomisk dårligst stillede pensionister.
Ensomhed og det at modtage hjemmehjælp er i øjeblikket hverdagskost ude i kommunerne, for man får ikke den hjælp, man har brug for.
Derfor vil vi gerne være med til at give mere samværstid.
Og jeg har altså den opfattelse, at det er en ydelse, man allerede har krav på i dag.
Den skal man ikke ud og købe sig til efter forgodtbefindende og efter, hvor mange der vil sende én en check.